《和陶彭泽归田园居 其一》
明代·童轩

归来寡人事，被褐游青山。芳草满径生，又阅新岁年。

云飞返层岩，鱼跃当深渊。长松夹幽户，新秫垂高田。

俯仰自无愧，笑傲林壑间。数卷积案头，一觞倒花前。

飞飞布谷鸟，蔼蔼桑树烟。红尘绝外想，白雪任盈颠。

贫穷岂不念，栖迟有馀闲。清风北窗来，聊复乐自然。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。